છઠ્ઠા ધોરણથી તે છેક કૉલેજના ત્રીજા વર્ષ સુધી કાલિંદી, દીપક અને રાજેશ સાથે જ ભણ્યા. ત્રણેયની ત્રિપુટી, પણ કાલિંદી આંખોને વાંચતા શીખી ત્યારથી દીપક તરફ વધુ ઢળતી જતી હતી. કાલિંદીના નાસ્તાનો ડબ્બો દીપકના હાથમાં ચડી ગયો તો પછી ખેલખતમ. બધું પૂરું જ હોય. સ્કૂલની સી.આર.ની ચૂંટણીમાં સ્કૂલના માથાભારે વિદ્યાર્થી રણજિત સાથે દીપક બાખડી પડેલો ! શું માર્યો હતો રણજિતને ! બધાની વચ્ચે રેવડી કરી નાખેલી. અલબત્ત, રાજેશ વચ્ચે પડેલો તો ય સમાધાન માટે દીપકે રણજિતને બહુ ટટળાવેલો. છેલ્લે બિલેશ્વરની ટૂર ગોઠવેલી. વીસ છોકરા-છોકરીઓને આવવા-જવાનો, જમવાનો અને બધી જ રાઈડ્સમાં બેસવાનો ખર્ચો રણજિતે ગોઠવેલો. પણ એ વખતે દીપકે પોતાને કહેલું, ‘કાલિંદી, જો તું આવવાની હોય તો જ હું હા કહું. બાકી આખી ટૂર કેન્સલ થશે.’ અને કાલિંદીએ નજર ઝુકાવીને…. હા કહેવી પડી. કારણ કે એનો પૂછવાનો અંદાજ જ એવો નિરાળો હતો. સૌ પ્રથમ ત્યારે જ સ્ફૂટ થયું કે દીપક પોતાને…. એટલે જ સ્તો એકવાર, એભલ નામના એક રફટફ સિનિયર સ્ટુડન્ટે કાલિંદીનો ચાળો, કાંકરી મારીને કરેલો. અને દીપકે એની જે ધુલાઈ કરી હતી….! બાપ રે, એ ઝનૂન…. એ નજર… એ સમય….. કાલિંદીને રજેરજ યાદ હતું.